Aanstelling van adjunk-OB vertraagAdv. Kholeka Gcaleka (Foto: Twitter) Die Nasionale Vergadering moes vanoggend te midde van luidrugtige tonele sy besluit oor die aanstel van ’n adjunk‑ openbare beskermer uitstel. Dit nadat die aanbevole kandidaat, wat deur die ANC ondersteun word, nie verkies kon word nie weens die gebrek aan ’n kworum om haar aanstelling te bekragtig. ’n Vurige debat het die besluit voorafgegaan, met veral die DA en EFF wat sterk teen die ANC-gesteunde kandidaat, adv. Kholeka Gcaleka, se nominasie gekant is. Gcaleka was ’n senior aanklaer in die tyd toe adv. Menzi Simelane die nasionale direkteur van openbare vervolgings was. Sy was bekend as ’n groot ondersteuner van Simelane, wie se aanstelling uiteindelik as ongeldig bevind is. Gcaleka het daarna vir oudmin. Malusi Gigaba as spesiale adviseur gewerk toe hy minister van finansies en later weer minister van binnelandse sake was, ook in die tyd toe bevind is dat hy meineed gepleeg het. Sy het later die spesiale adviseur geword van die huidige minister van staatsdiens en administrasie, Senzo Mchunu, en het nagelaat om op haar CV te plaas dat sy ’n lid van die ANC-jeugliga was, hoewel dit tydens haar onderhoud aan die lig gekom het. Tydens vanoggend se debat het ANC-LP Nomathemba Maseko-Jele so ver gegaan om haarself te weerspreek en na Gcaleka te verwys as “kameraad, ag ek bedoel advokaat Gcaleka”. “Briljant,” het die DA-LP adv. Glynnis Breytenbach snydend laat hoor. Nietemin het ANC-LP adv. Hishaam Mohamed aangedring dat die regerende party geen opdrag gekry het uit Luthuli-huis om haar te ondersteun nie. Hulle was bloot beïndruk deur haar vertoning tydens die onderhoudfase, het hy aangevoer. “Ons praat nie politiek hier nie. Dis op meriete,” het hy verklaar. Breytenbach het met Mohamed verskil en gesê Gcaleka het haar onderhoud glad nie so goed hanteer as wat Mohamed beweer nie. Sy het uitgewys dat Gcaleka die adviseur vir Gigaba was toe hy meineed gepleeg het. Ook dr. Mbuyiseni Ndlozi van die EFF het Gcaleka se geskiedenis met Gigaba opgehaal as een van die redes waarom die EFF nie vir haar sal stem nie. Die voorsitter van die Nasionale Vergadering, Cedric Frolick, het die stemmery oor die aanstelling van die adjunk‑ openbare beskermer uitgestel omdat daar nie ’n kworum teenwoordig was nie. Die stemmery sal na verwagting later vandag plaasvind.